ai4bharat/Pralekha huggingface dataset:
தகவல் மற்றும் ஒலிபரப்பு அமைச்சகம்
ஸ்மார்ட் போன் இல்லாத மாணவர்கள் கல்வி கற்க உதவிய நாசிக் சமுதாய வானொலி தேசிய விருதை வென்றது
தகவல் மற்றும் ஒலிபரப்பு அமைச்சகத்தால் நிறுவப்பட்ட தேசிய சமுதாய வானொலி விருதுகளின் எட்டாவது பதிப்பில் நாசிக்கை சேர்ந்த சமுதாய வானொலி நிலையமான ரேடியோ விஷ்வாஸ் இரண்டு விருதுகளை வென்றது.
நிலைத்தன்மை மாதிரி விருதுகள் பிரிவில் முதல் பரிசையும், மையக்கரு சார்ந்த விருதுகள் பிரிவில் இரண்டாவது பரிசையும் கொவிட்-19 காலத்தில் ஒலிபரப்பான ‘அனைவருக்கும் கல்வி’ எனும் நிகழ்ச்சிக்காக ரேடியோ விஷ்வாஸ் 90.8 விருதுப்பெற்றது.
மகாராஷ்டிராவின் நாசிக்கில் உள்ள விஷ்வாஸ் தியான் பிரபோதினி & ஆராய்ச்சி நிலையத்தால் நடத்தப்படும் ரேடியோ விஷ்வாஸ் நாள்தோறும் 14 மணி நேரம் நிகழ்ச்சிகளை ஒலிபரப்புகிறது.
அனைவருக்கும் கல்வி :
2020 ஜூன் மாதம் பெருநிறுவன சமூக பொறுப்பு திட்டத்தின் கீழ் தொடங்கப்பட்ட, விருது வென்ற நிகழ்ச்சியான அனைவருக்கும் கல்வி நிகழ்ச்சி, மூன்று முதல் பத்தாம் வகுப்பு வரையிலான மாணவர்களுக்கு இலவசக் கல்வியை வழங்குவதை நோக்கமாகக் கொண்டதாகும்.
ஜில்லா பரிஷத் மற்றும் நாசிக் நகராட்சி பள்ளிகளில் படிக்கும் அனைத்து மாணவர்களையும் சென்றடையும் விதத்தில் இந்தி, ஆங்கிலம், மராத்தி மற்றும் சமஸ்கிருதம் ஆகிய மொழிகளில் பாடங்கள் ஒலிபரப்பப்பட்டன.
வானொலியின் செயல்பாடுகள் குறித்து  பேசிய நிலைய இயக்குநர் டாக்டர் ஹரி விநாயக் குல்கர்னி, நிகழ்ச்சிக்கு நல்ல வரவேற்பு கிடைத்ததாக கூறினார். “திறன்பேசிகள்  வாங்க முடியாத ஏழ்மை நிலையில் உள்ள மாணவர்களுக்கு இந்நிகழ்ச்சி உதவிகரமாக இருந்தது. எங்கள் நிலையத்திற்கு வருகை தந்து பாடங்களை பதிவு செய்த 150 ஆசிரியர்களின் உதவியுடன் இந்த திட்டம் செயல்படுத்தப்பட்டது. பாட வாரியாக நிகழ்ச்சிகள் ஒலிபரப்பப்பட்ட நிலையில், அனைவருக்கும் கல்வி நிகழ்ச்சிக்கு பெரும் வரவேற்பு கிடைத்து சுமார் 50,000-60,000 மாணவர்கள் பயனடைந்தனர்,” என்று அவர் தெரிவித்தார்.
கொவிட்-19 பெருந்தொற்றின் போது சமுதாய வானொலி நிலையங்கள் தகவல் தொடர்பில் குறிப்பிடத்தக்க பங்காற்றின. இந்தியாவில் உள்ள பல்வேறு மாநிலங்களில் 327 சமுதாய வானொலி நிலையங்கள் தற்சமயம் செயல்படுகின்றன.
தகவல்களுக்கு:
டாக்டர் ஹரி குல்கர்னி, நிலைய இயக்குநர்: 8380016500
ருச்சிதா தாகூர், நிகழ்ச்சி ஒருங்கிணைப்பாளர் - 9423984888
மின்னஞ்சல்: radiovishwas[at]gmail[dot]com
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1732160
ரசாயனம் மற்றும் உரங்கள் அமைச்சகம்
மினி ரத்னா – II, நிறுவனமான எஃப்சிஐ ஆரவல்லி ஜிப்சம் & மினரல்ஸ் இந்தியா நிறுவனம் 18-வது ஈவுத் தொகையை வழங்கியது
மத்திய அரசின் ரசாயனம் & உரத்துறை கட்டுப்பாட்டில் செயல்படும் பொதுத்துறை நிறுவனமான எஃப்சிஐ ஆரவல்லி ஜிப்சம் & மினரல்ஸ் இந்தியா நிறுவனம், லாப ஈவு பங்குத் தொகையாக மத்திய அரசுக்கு ரூ.12,60,00,000  வழங்கியுள்ளது. இதற்கான காசோலையை அந்த நிறுவனத்தின் தலைவர் மற்றும் மேலாண்மை இயக்குநர் பிரிகேடியர் அமர்சிங் ரத்தோர், மத்திய ரசானயனம் & உரத்துறை அமைச்சர் திரு மன்சுக் மாண்டவியா-விடம் வழங்கினார். அப்போது ஆரவல்லி ஜிப்சம் நிறுவனத்தின் வளர்ச்சி மற்றும், அதிக உற்பத்தித் திறனுக்காக அமைச்சர் தனது பாராட்டுக்களைத் தெரிவித்தார். இந்த நிறுவனம் அரசுக்கு மேலும் அதிகத் தொகையை லாப பங்கீடாக வழங்கும் வகையில், மென்மேலும் வளர்ச்சி பெறும் என்றும் திரு மன்சுக் மாண்டவியா நம்பிக்கை தெரிவித்தார்.
மேலும் தகவல்களுக்கு, இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1784581
----
(Visitor Counter : 132
பிரதமர் அலுவலகம்
மகாநவமி தினத்தில் மாதா சித்திதாத்ரியை வணங்கினார் பிரதமர்
நவராத்திரி கொண்டாட்டத்தின் போது, மகா நவமி தினத்தில் மாதா சித்திதாத்ரியை பிரதமர் திரு நரேந்திர மோடி பிரார்த்தனை செய்தார் மற்றும் அனைவருக்கும் ஆசி கோரினார்.
இது குறித்து சுட்டுரையில், பிரதமர் விடுத்துள்ள செய்தியில்;
‘‘நவராத்திரியில் மகாநவமி புனித தருணத்தில் மாதா சித்திதாத்ரி வணங்கப்படுகிறார். அவரின் ஆசியுடன், அனைவரும் தங்கள் இலட்சியங்களை அடைய நான் வாழ்த்துகிறேன். மாதாவின் பக்தர்களுக்கு வாழ்த்தக்கள்...’’ என தெரிவித்துள்ளார்.
வணிகம் மற்றும் தொழில்துறை அமைச்சகம்
இந்தியா- ஆஸ்திரேலியா வர்த்தக ஒப்பந்தம் இருதரப்பு வர்த்தகத்தை தற்போதுள்ள 26-27 பில்லியன் அமெரிக்க டாலரை 2030-க்குள் 100 பில்லியன் அமெரிக்க டாலராக உயர்த்தும் என்று திரு பியூஷ் கோயல் தெரிவித்துள்ளார்
இந்தியா- ஆஸ்திரேலியா வர்த்தக ஒப்பந்தம் இருதரப்பு வர்த்தகத்தை தற்போதுள்ள 26-27 பில்லியன் அமெரிக்க டாலரை 2030-க்குள் 100 பில்லியன் அமெரிக்க டாலராக உயர்த்தும் என்று திரு பியூஷ் கோயல் தெரிவித்துள்ளார். மெல்பர்ன் பல்கலைக்கழகத்தில் இன்று ஆஸ்திரேலிய வர்த்தகம், சுற்றுலா, முதலீட்டுத்துறை அமைச்சர் திரு டான் டெஹான் முன்னிலையில் உரையாற்றிய அவர் இவ்வாறு கூறினார்.
இந்தியாவில் முதலீடு செய்ய வருமாறு ஆஸ்திரேலிய வர்த்தகர்களுக்கு திரு பியூஷ் கோயல் அழைப்பு விடுத்தார். “வெளிப்படைத்தன்மையை உங்களுக்கு நாங்கள் அளிக்கிறோம். எங்களின் நம்பத்தன்மையையும், சட்டத்தின் ஆட்சியையும் உங்களுக்கு வழங்குகிறோம். நாம் இருவரும் ஜனநாயக நாடுகள், இருநாட்டு மக்களும் விளையாட்டை நேசிப்பவர்கள், நாமிருவரும் காமன்வெல்த் உறுப்பினர்கள்” என்றும் அவர் கூறினார்.
மெல்பர்ன் கிரிக்கெட் மைதானத்தில் இருநாடுகளைச் சேர்ந்த வணிக சமூகத்தின் உறுப்பினர்களிடையேயும் அமைச்சர் உரையாற்றினார். இந்தியாவின் மிகப்பெரிய சந்தையும், ஆஸ்திரேலியாவின் உபரி மூலதனமும் இருநாடுகளுக்கும் பரஸ்பரம் பயனளிப்பவை என்று அவர் குறிப்பிட்டார்.
பின்னர் ஆஸ்திரேலியா- இந்தியா வர்த்தகசபை ஏற்பாடு செய்திருந்த வணிகத் தலைவர்களின் விருந்து நிகழ்ச்சியில் முக்கிய உரை நிகழ்த்திய திரு கோயல் இந்த்ஆஸ் இசிடிஏ வரலாற்றுச் சிறப்புமிக்கது என்றும் பலதுறை பொருளாதார மதிப்புத் தொடர்களை பரவலாக மேம்படுத்த இது பங்களிப்பு செய்யும் என்றார்.
முன்னதாக மெல்பர்னைச் சேர்ந்த பிரபல கிரிக்கெட் வீரர் ஷேன் வார்னே மறைவுக்கு திரு பியுஷ் கோயல் அஞ்சலி செலுத்தினார். இவரது திடீர் மறைவு காரணமாக லட்சக்கணக்கான கிரிக்கெட் ரசிகர்கள் துக்கம் அனுசரித்ததாகவும் அவர் கூறினார். கிரிக்கெட் வீரரின் குடும்பத்தினருக்கும், நண்பர்களுக்கும் திரு கோயல் ஆழ்ந்த இரங்கலை தெரிவித்தார்.
மேலும் விவரங்களுக்கு இந்த ஆங்கிலச் செய்திக் குறிப்பைக் காணவும் https://pib.gov.in/PressReleasePage.aspx?PRID=1814099
பிரதமர் அலுவலகம்
திருவிழாக்களுக்கு நாட்டு மக்களுக்குப் பிரதமர் வாழ்த்து
நாட்டில் பல்வேறு திருவிழாக்கள் கொண்டாடப்படும் நிலையில், மக்களுக்கு பிரதமர் திரு. நரேந்திர மோடி வாழ்த்துகளைத் தெரிவித்துக் கொண்டுள்ளார்.
``பல்வேறு விழாக்களைக் கொண்டாடும் இந்திய மக்களுக்கு வாழ்த்துக்கள். இந்த விழாக்கள் இந்தியாவில் சகோதரத்துவ எண்ணத்தை இன்னும் உறுதிப்படுத்தட்டும். இந்த விழாக்கள் ஆனந்தம் மற்றும் நல்ல ஆரோக்கியத்தைக் கொண்டு வரட்டும். வரக்கூடிய நாட்களில் கோவிட்-19 பிரச்சினைக்கு எதிராக, கூட்டாகப் போராடுவதற்கு அதிக பலம் நமக்கு கிடைக்கட்டும்.
போஹேலா பைஷாக் நல்வாழ்த்துக்கள். அடுத்த ஆண்டு அற்புதமானதாக அமையட்டும், எல்லோரும் ஆரோக்கியமும் வளமையும் பெறும் ஆண்டாக அமையட்டும்.
அனைவருக்கு மகிழ்ச்சிகரமான விஷு வாழ்த்துக்கள்! புத்தாண்டு என்பது புதிய நம்பிக்கை மற்றும் புதிய சக்தியை கொண்டு வரக் கூடியது. வரக் கூடிய ஆண்டு எல்லோருடைய வாழ்விலும் நல்ல ஆரோக்கியம் மற்றும் நலன்களை உருவாக்கட்டும்.
எல்லோருக்கும் புத்தாண்டு வாழ்த்துக்கள். ஆனந்தம் நிறைந்த, அற்புதமான ஆரோக்கியம் நிறைந்த ஆண்டாக அமைய பிரார்த்திக்கிறேன்.
போஹாக் பிஹூ புனித தினத்தை ஒட்டி நல்வாழ்த்துக்கள்'' என்று டுவிட்டர் மூலம் பிரதமர் வாழ்த்துக்கள் தெரிவித்துள்ளார்.
தமிழ்நாட்டு மக்களுக்கு வாழ்த்து தெரிவித்துள்ள அவர், “அனைவருக்கும், குறிப்பாக என் தமிழ்ச் சகோதரர் சகோதரிகளுக்கும் புத்தாண்டு நல்வாழ்த்துக்கள். இன்பம் நிறைந்த ஆண்டாக இது அமைந்திடப் பிரார்த்திக்கிறேன். எதிர்வரும் ஆண்டில் உங்கள் விழைவுகள் யாவும் நிறைவேறிடட்டும்.” என்று பிரதமர் தமிழில் பதிவிட்டுள்ளார்.
(
ஜல்சக்தி அமைச்சகம்
“நகர்ப்புற நதிகளை மறு கற்பனை செய்தல்” என்பதை மையமாக கொண்ட ஆய்வுக்கட்டுரை போட்டியின் இறுதி நிலையினருக்கான எழுத்தரங்கு
“நகர்ப்புற நதிகளை மறு கற்பனை செய்தல்” என்பதை மையமாக கொண்ட ஆய்வுக்கட்டுரை போட்டியின் இறுதி நிலையினருக்கு 2022 மே 19 தொடங்கிய எழுத்தரங்கு மே 21 வரை நடைபெற உள்ளது. இதற்கு தூய்மை கங்காவுக்கான தேசிய இயக்கமும் நகர்ப்புற விவகாரங்களுக்கான தேசிய கல்விக்கழகமும் ஏற்பாடு செய்துள்ளது.
தொடக்க நிகழ்வில்  மாணவர்களிடையே உரையாற்றிய தூய்மை கங்காவுக்கான தேசிய இயக்கத்தின் தலைமை இயக்குனர் திரு ஜி அசோக் குமார், நதி நிர்வாகத்திற்கான தனித்த சிந்தனைகளை வெளியிடுவதில் துணிவோடு இருக்குமாறு மாணவர்களை ஊக்கப்படுத்தினார். வரும் தலைமுறைக்கான தண்ணீர் பாதுகாப்பை அடைவதற்கு நாட்டின் நீர் வளங்களை சீராக நிர்வகிப்பதன் அவசியத்தையும் அவர் வலியுறுத்தினார்.
17 பல்கலைக்கழகங்களைச் சேர்ந்த 20 மாணவர்கள் இந்த எழுத்தரங்கில் பங்கேற்றுள்ளனர். பொறியியல், கட்டட வரைவியல், சுற்றுச்சூழலியல், தொலையுணர்வு போன்ற வேறுபட்ட துறைகளைச் சேர்ந்தவர்கள் இதில் கலந்துகொள்கின்றனர். பல்வேறு துறை சார்ந்த கருத்துக்களை பகிர்ந்து கொள்வதற்காக மாணவர்கள் கலந்துரையாடல் நடத்துவது, நகர்ப்புற நதிகள் தொடர்பான பிரச்சனைகளை அறிந்து கொள்வது ஆகியவை இந்த எழுத்தரங்கின் நோக்கமாகும். மேலும் தூய்மை கங்காவுக்கான தேசிய இயக்கம், நகர்ப்புற விவகாரங்களுக்கான தேசிய கல்விக்கழகம் ஆகியவற்றின் நிபுணர்கள் மூலம் மாணவர்களின் ஆராய்ச்சி மனப்பான்மையை மெருகூட்ட உதவி செய்தல், நதிகள் தொடர்பான அம்சங்களை வலுப்படுத்த அவர்களுக்கு ஆலோசனைகளை வழங்குதல் ஆகியவையும் இதன் நோக்கமாகும்.
நிலக்கரி அமைச்சகம்
2027-ம் ஆண்டுக்குள் 7,231 மெகாவாட் புதுப்பிக்கத்தக்க எரிசக்தித் திறனை நிலக்கரி அமைச்சகத்தின் கீழ் உள்ள மத்திய பொதுத் துறை நிறுவனங்கள் எட்டும்
பிரதமரின் 5 உறுதிமொழிகளுக்கு இணங்க, நிலக்கரி சுரங்கத் துறையில் நிகர பூஜ்ஜிய உமிழ்வுத் திட்டத்தை விடாமுயற்சியுடன் உருவாக்குமாறு நிலக்கரி அமைச்சகம் அதன் அனைத்து பொதுத்துறை நிறுவனங்களுக்கும் அறிவுறுத்தியுள்ளது. நிலக்கரி அமைச்சகத்தின் கீழ் உள்ள பொதுத்துறை நிறுவனங்கள் புதுப்பிக்கத்தக்க எரிசக்தி தொடர்பான மூன்று ஆண்டு செயல் திட்டத்தைத் தயாரித்துள்ளன. அதன்படி, கோல் இந்தியா லிமிடெட் , அதன் துணை நிறுவனங்கள் மற்றும் என்எல்சிஐஎல் ஆகியவை முறையே 3000 மெகாவாட் மற்றும் 3,731 மெகாவாட் புதுப்பிக்கத்தக்க எரிசக்தி திறனை நிறுவ திட்டமிட்டுள்ளன. எஸ்.சி.சி.எல் 550 மெகாவாட் திறனை நிறுவ திட்டமிட்டுள்ளது. 2027 ஆம் ஆண்டிற்குள் 7,231 மெகாவாட் புதுப்பிக்கத்தக்க எரிசக்தி திறனை அடைவதை இந்த லட்சிய திட்டம் நோக்கமாகக் கொண்டுள்ளது. தற்போது, மார்ச் 2023 வரை சுமார் 1600 மெகாவாட் புதுப்பிக்கத்தக்க திறன் உருவாக்கப்பட்டுள்ளது.
குஜராத் மற்றும் ராஜஸ்தானில் பெரிய சூரிய சக்திப் பூங்காக்களை அமைக்க சிஐஎல் மற்றும் என்எல்சிஐஎல் திட்டமிட்டுள்ளன. குஜராத்தில் உள்ள ஜியூவிஎன்எல் நிறுவனத்திற்கு 100 மெகாவாட் விற்பனை செய்வதற்கான தனது முதல் முயற்சிக்கான ஒப்பந்தத்தில் சிஐஎல் ஏற்கனவே கையெழுத்திட்டுள்ளது, மேலும் 1190 மெகாவாட் சூரிய பூங்காவை அமைப்பதற்காக ஆர்ஆர்வியுஎன்எல் உடன் கூட்டு முயற்சியில் ஈடுபட்டுள்ளது.
கார்பன் உமிழ்வைக் குறைப்பதற்கான பொறுப்பு மற்றும் நிலக்கரி நிறுவனங்களின் எதிர்கால நிலைத்தன்மை இரண்டையும் கருத்தில் கொண்டு, நாட்டின் புதுப்பிக்கத்தக்க எரிசக்தி தேவைகளுக்கு கணிசமாக பங்களிக்க நிலக்கரி அமைச்சகம் லட்சிய திட்டங்களைக் கொண்டுள்ளது. அனைத்து நிலக்கரி துணை நிறுவனங்களும் நிர்ணயிக்கப்பட்ட கால அட்டவணைக்குள் நிகர பூஜ்ஜிய உமிழ்வு நிலையை அடைய அறிவுறுத்தப்பட்டுள்ளது.
ரெயில்வே அமைச்சகம்
தனிமைப்படுத்துதல் தேவைகளுக்காக 3.2 லட்சம் படுக்கைகள் வரை இடமளிக்கும் வகையில் 20000 பெட்டிகளை மாற்றியமைக்க இந்திய ரயில்வே தயார்
கொவிட்-19 நோயாளிகளுக்காக தயார் செய்யப்படும் தனிமைப்படுத்துதல் பெட்டிகளில் தேவையான அனைத்து வசதிகள்
80,000 படுக்கைகள் வரை இடமளிக்கும் வகையில் 5,000 பெட்டிகள் முதல் கட்டமாகத் தயார்
பல்வேறு மண்டலங்களில் பெட்டிகள் மாற்றியமைக்கப் படுகின்றன
கொவிட் 19 தயார் நிலையின் ஒரு பகுதியாக, நாடெங்கிலும் உருவாக்கப்பட்டு வரும் தனிமைப்படுத்துதல் வசதிகளை அதிகரிக்கச் செய்யும் வகையில் 20000 ரயில் பெட்டிகளை, தனிமைப்படுத்துதல் பெட்டிகளாக மாற்றியமைக்க இந்திய ரயில்வே முடிவு செய்துள்ளது. ராணுவ மருத்துவ சேவைகள், பல்வேறு ரயில்வே மண்டலங்களில் உள்ள மருத்துவத் துறை, ஆயுஷ்மான் பாரத், இந்திய அரசின் சுகாதார அமைச்சகம், ஐந்து மண்டல ரயில்வேக்களுடன் இது தொடர்பாக ஆலோசனைகள் நடத்தப்பட்டன. தனிமைப்படுத்துதல் பெட்டிகளுக்கான மாதிரிகளை ஐந்து ரயில்வே மண்டலங்கள் ஏற்கனவே தயார் செய்துள்ளன.
மாற்றியமைக்கப்பட்ட இந்த 20000 பெட்டிகள் தனிமைப்படுத்துதல் தேவைகளுக்காக 3.2 லட்சம் படுக்கைகள் வரை கொண்டிருக்கும். ஆரம்பக்கட்டமாக, 5000 பெட்டிகளை தனிமைப்படுத்தப்பட்ட பெட்டிகளாக மாற்றும் பணிகள் ஏற்கனவே தொடங்கி விட்டன. 80000 படுக்கைகளுக்கு வரை இந்த 5000 பெட்டிகள் இடமளிக்கும். ஒரு பெட்டியில் 16 தனிமைப்படுத்தப்பட்ட படுக்கைகள் இருக்கும் என எதிர்பார்க்கப்படுகிறது.
குளிர் சாதன வசதி இல்லாத ஐசிஎஃப்  பெட்டிகளை மட்டுமே தனிமைப்படுத்தப்பட்ட பெட்டிகளாக மாற்றத் திட்டமிடப்பட்டுள்ளது. இந்திய முறை கழிப்பிடம் மட்டுமே குளியல் அறையாக மாற்றப்படும். அதில் வாளி, குவளை, சோப் அளிப்பான் போன்றவை பொருத்தப்படும். கழுவும் பேசின்களில் தூக்கும் முறையிலான கைப்பிடி உள்ள குழாய்கள் பொருத்தப்படும். பக்கெட்டில் தண்ணீர் நிரப்பிக்கொள்ள அதே போன்றதொரு குழாய் சரியான உயரத்தில் பொருத்தப்படும்.
எட்டு படுக்கைகள் உள்ள அறைகளின் உள்ளே செல்வதற்கும், வெளியே வருவதற்குமான வழிகளை மறைக்கும் விதத்தில் குளியல் அறைக்கு அருகில் உள்ள சிறு அறையில் வழியின் குறுக்காக இரண்டு மருத்துவமனை/நெகிழித் திரைச்சீலைகள் பொருத்தப்படும். சேமிப்பு மற்றும் துணை மருத்துவப்பகுதிகளாக இந்த சிறு அறை பயன்படுத்தப்படும். மருத்துவத் துறையால் அளிக்கப்படும் இரண்டு பிராண வாயு உருளைகளுக்காக இந்த சிறு அறையின் பக்கவாட்டில் தேவையான பற்று இரும்புகள்  பொருத்தப்படும்.
ஒவ்வொரு பகுதியிலும், நடுப்படுக்கைகள் அகற்றப்படும். ஒவ்வொரு மெத்தைக்கும் இரண்டு என்னும் வகையில், மருத்துவ சாதனத்தை வைப்பதற்காக கூடுதல் பாட்டில் பிடிகள் அனைத்து கேபின்களிலும் பொருத்தப்படும். ஒவ்வொரு கேபினுக்கும் கூடுலாக மூன்று சட்டை மாட்டி வைக்கும் ஆணி இறுக்குகள் இரண்டு பொருத்தப்படும். கொசுக்கள் உள்ளே வருவதைத் தடுப்பதற்கும், சரியான வெளிச்சம் கிடைப்பதற்கும் ஜன்னல்களில் கொசு வலை பொருத்தப்படும். கால்களைப் பயன்படுத்தி திற்ந்து மூடக்கூடிய வகையிலான சிகப்பு, நீலம் மற்றும் மஞ்சள் நிறக் கோடுகள் கொண்ட மூடிகளுடைய மூன்று குப்பைத் தொட்டிகள் ஒவ்வொரு அறைக்கும் வழங்கப்படும்.
பெட்டிக்குள் வெப்பத்தின் தாக்கத்தைத் தடுக்கும் விதமாக, மூங்கில்/சணல் பாய்கள் பெட்டியின் கூரை மீது அனைத்துப் பகுதிகளிலும், ஜன்னலுக்கு கீழேயும் ஒட்டப்படும். மடிக் கணினி மற்றும் கை பேசிக்கு மின்னூட்டம் அளிக்கும் முனையங்கள் அனைத்தும் வேலை செய்யும். எப்போது தேவைப்பட்டாலும் அப்போது அனைத்து வசதிகளோடு கிடைக்குமாறு பெட்டிகள் உறுதி செய்ப்பட வேண்டும்.
5000 பெட்டிகளில் 473 பெட்டிகள் மாற்றி அமைப்பதற்காக தெற்கு ரயில்வேக்கு ஒதுக்கீடு செய்யப்பட்டுள்ளன.
(Visitor Counter : 216
ரெயில்வே அமைச்சகம்
"சீருடை அணிந்த பெண்கள் - மாற்றத்தின் முகவர்" என்ற தேசிய மாநாட்டை ஆர்பிஎஃப் ஏற்பாடு செய்கிறது
ஒன்பது சதவீதம் பெண் பணியாளர்களோடு பெண் பணியாளர்களின் எண்ணிக்கையில் அனைத்து மத்திய ஆயுதக் காவல் படைகளிலும் முதன்மையானதாக ரயில்வே பாதுகாப்புப் படை  திகழ்கிறது.
இந்த நன்மையைப் பயன்படுத்தி அதன் செயல்முறைகளை மேம்படுத்தவும், உலகின் மிகப்பெரிய நிறுவனங்களில் ஒன்றான இந்திய ரயில்வேக்கு மிகவும் வலுவான பாதுகாப்பை வழங்கவும் படை தயாராக உள்ளது.
"சீருடை அணிந்த பெண்கள் - மாற்றத்தின் முகவர்" என்ற தலைப்பில் ஆர்பிஎஃப் தலைமையகத்தில் தேசிய மாநாட்டுக்கு இன்று ஏற்பாடு செய்யப்பட்டது. பெண் பணியாளர்கள் தொடர்பான பிரச்சனைகள், தொழில்முறை சேர்க்கை மற்றும் மேம்பாடு, நிர்வாக மற்றும் செயல்பாட்டு மறுஆய்வு, பயிற்சி மற்றும் தொழில்நுட்ப மேம்பாடு, நலன் மற்றும் வரவிருக்கும் ஆண்டுகள் மற்றும் தசாப்தங்களில் சவால்களை எதிர்கொள்ள படையை தயார்படுத்துதல் போன்றவற்றை ஆலோசிப்பதற்கான தளத்தை இது வழங்கியது.
பெண் காவலர்கள் முதல் அதிகாரிகள் வரையில் எதிர்கொள்ளும் சிக்கல்கள், குறைகள், பாலின சமன்பாடு உள்ளிட்டவை குறித்து விளக்கக்காட்சிகள் திரையிடப்பட்டு, தீர்வுகள் விவாதிக்கப்பட்டன.
மண்டல ஆர்பிஎஃப் தலைவர்கள் மற்றும் நாட்டின் பல்வேறு பகுதிகளில் அனைத்து பொறுப்புகளிலும் உள்ள சுமார் 600 பெண் ஆர்பிஎஃப் பணியாளர்கள் இந்த மாநாட்டில் கலந்து கொண்டனர். படையின் தலைமை இயக்குநர் அவர்களிடையே உரையாற்றினார்.
பாதுகாப்புத் துறையில் பெண் பணியாளர்களின் முயற்சிகளைப் பாராட்டிய அவர், ஆற்றல்மிக்க எதிர்கால சவால்களை எதிர்கொள்ளும் மேம்பட்ட திறனுடன் தங்களை மேம்படுத்திக் கொள்ளுமாறு அவர்களை அறிவுறுத்தினார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1813583
புள்ளியியல் மற்றும் திட்ட அமலாக்கம் அமைச்சகம்
நாடாளுமன்ற உறுப்பினர் தொகுதி மேம்பாட்டு திட்டத்தின் வருடாந்தர ஆய்வு லட்சத்தீவு, அந்தமான் நிக்கோபார் தீவுகள் கேரளா, மகாராஷ்ட்ரா மற்றும் தமிழ்நாட்டில் அதிக சதவீத நிதி பயன்பாடு
நாடாளுமன்ற உறுப்பினர் தொகுதி மேம்பாட்டு திட்டத்தின் 21-வது அகில இந்திய ஆய்வுக் கூட்டம் மத்திய புள்ளியியல் மற்றும் திட்ட அமலாக்கத்துறை அமைச்சர் திரு. டி வி சதானந்த கவுடைன் தலைமையில் இன்று  புதுதில்லியில் நடைபெற்றது. நாடாளுமன்ற உறுப்பினர்கள் தொகுதி மேம்பாட்டுத் திட்டத்தின் அமலாக்கத்தை மேற்பார்வையிடும் பிரிவின் செயலாளர்கள், மாநிலங்கள் மற்றும் யூனியன் பிரதேசங்களிலிருந்து இந்தக் கூட்டத்தில் பங்கேற்றனர்.
நாடாளுமன்ற உறுப்பினர்கள் தொகுதி மேம்பாட்டுத் திட்டத்திற்கான இணையப் பக்கத்தில் தகவல்களை  பதிவேற்றம் செய்வதில் ஹரியானா, சத்தீஸ்கர், மிசோராம், பஞ்சாப், சிக்கிம், தமிழ்நாடு, தெலங்கானா, மேற்குவங்கம், குஜராத், ஒடிசா ஆகியவை சிறந்த முறையில் செயல்பட்ட மாநிலங்கள் / யூனியன் பிரதேசங்களாகும்.
லட்சத்தீவு, அந்தமான் நிக்கோபார் தீவுகள் ஆகிய யூனியன் பிரதேசங்களும், கேரளா, மகாராஷ்ட்ரா, தமிழ்நாடு, போன்ற மாநிலங்களும் விடுவிக்கப்பட்ட நிதியில் அதிகப்பட்ச சதவீதத்தைப் பயன்படுத்தி செயல்பட்டவையாகும்.
ஏப்ரல், 2014 முதல் நாடாளுமன்ற இரு அவைகளின் உறுப்பினர்களால் பரிந்துரைக்கப்பட்ட 4,67,144 பணிகளில் 4,11,612 பணிகள் அனுமதிக்கப்பட்டு 31 ஜூலை, 2018 வரை 3,84,260 பணிகள் முடிக்கப்பட்டுள்ளன. திட்டம் தொடங்கப்பட்டதிலிருந்து 31.07.2018 வரை இந்தத் திட்டத்தின் கீழ் ரூ.47,922.75 கோடி விடுவிக்கப்பட்டு மாவட்ட நிர்வாகங்களால் ரூ.49,065.58 கோடிக்கான பணிகள் அனுமதிக்கப்பட்டுள்ளன. திட்டம் தொடங்கப்பட்டதிலிருந்து விடுவிக்கப்பட்ட தொகையில், ரூ.45,604.94 கோடி பயன்படுத்தப்பட்டுள்ளது. இது விடுவிக்கப்பட்ட தொகையில் 95 சதவீதத்திற்கும் கூடுதலாகும்.
நாடாளுமன்ற உறுப்பினர்கள் தொகுதி மேம்பாட்டுத் திட்டத்தை அமல்படுத்துவதற்கான வழிகாட்டு நெறிமுறைகள் பற்றி அமலாக்க அலுவலர்கள் அனைவருக்கும் பயிற்சி அளிக்கப்ட உள்ளது. மத்திய புள்ளியியல் மற்றும் திட்ட அமலாக்க அமைச்சகம், செப்டம்பர் 15, 2018 முதல் அக்டோபர் 15, 2018 வரை பிரிவு பிரிவாக காணொலி காட்சி மூலம் பயிற்சி அளிக்கத் திட்டமிட்டுள்ளது.
(Visitor Counter : 103
அறிவியல் மற்றும் தொழில்நுட்பத்துறை
கச்சா எண்ணெய் அகழ்வு மற்றும் சுத்திகரிப்பின் போது வெளியேற்றப்படும் கழிவுநீரை மீட்டெடுப்பதற்கான பசுமை சஞ்சீவி
கச்சா எண்ணெய் அகழ்வு மற்றும் சுத்திகரிப்பின் போது வெளியேற்றப்படும் கழிவு நீரை மீட்டெடுக்க உதவும் பொருள் கண்டுபிடிக்கப்பட்டுள்ளது. தாவர அடிப்படையிலான உயிர்மப்பொருள், பயோசர்பாக்டான்ட் மற்றும் என்பிகே உரம் ஆகியவற்றைக் கொண்ட கலவையாக இது உருவாக்கப்பட்டுள்ளது.
கச்சா எண்ணெய் அகழ்வுப்பணி, சுத்திகரிப்பு நடவடிக்கைகளின் போது கழிவு நீர் பெரும் அளவுகளில் வெளியேற்றப்படுகிறது. இது எண்ணெய்த் தொழிலில் பல்வேறு கட்டங்களில் பயன்படுத்தப்படும் எண்ணெய்க் கூறுகள், உப்புக் கரைசல்கள் மற்றும் கரைப்பான்கள் ஆகியவற்றைக் கொண்டுள்ளது. இது வழக்கமாக வெளியேற்றப்பட்டு ஆறுகள் மற்றும் ஓடைகளை அடைந்து, நீரின் தரத்தை மாசாக்குகிறது. இதனால் ஆறுகள், ஓடைகளில் உள்ள நீர்வாழ் உயிரினங்களுக்கு பெரும் பாதிப்பு ஏற்படுகிறது. அத்தகைய அசுத்தமான இடங்களிலிருந்து சேகரிக்கப்பட்ட மீன், தாவரங்கள், பெரிய விலங்குகளின் நுகர்வு அபாயத்தை ஏற்படுத்தலாம். இத்தகைய பாதிப்புகளைத் தடுக்க, கழிவுநீரைச் சுத்திகரிப்பது அவசியமாகிறது.
இந்தச் சவாலை எதிர்கொள்ளும் வகையில், அறிவியல் மற்றும் தொழில்நுட்பத் துறையின் தன்னாட்சி நிறுவனமான, அறிவியல் மற்றும் தொழில்நுட்பத்தில் மேம்பட்ட ஆய்வுக் கழகத்தின் விஞ்ஞானிகள் டாக்டர். அருந்துதி தேவி தலைமையில் ஆராய்ச்சி மேற்கொண்டனர். பல சோதனைகள் மற்றும் ஆய்வுகள் மூலம், தாவர அடிப்படையிலான உயிர்ப்பொருள், நுண்ணுயிரிகளின் இரண்டாம் நிலை வளர்சிதை மாற்றங்களான பயோசர்பாக்டான்ட் மற்றும் என்பிகே உரம் ஆகியவற்றைக் கொண்ட கலவையை உருவாக்கியது. சுமார் 2.5 கிராம் பொருள் ஒரு லிட்டர் கலவை தண்ணீரை 12 மணி நேரத்தில் சுத்திகரிக்க முடியும். இந்தக் குழு வளர்ச்சிக்கான இந்தியக் காப்புரிமையை தாக்கல் செய்துள்ளது.
இந்த "அதிசயக் கலவை" நீர் உருவாக்கத்தில் இருந்து சுற்றுச்சூழல் மாசுபடுவதைத் தடுக்க உதவுவதுடன், பசுமைப் புரட்சியை பராமரிக்க பயன்படுத்த உதவுகிறது. இது தொடர்ந்து வளர்ந்து வரும் உணவுத் தேவையை பூர்த்தி செய்ய பயிர் உற்பத்தியை அதிகரிக்கவும் உதவும்.
PIB Headquarters
உலக தேனீ தினக் கொண்டாட்டம்
தேசிய வேளாண்மை மற்றும் ஊரக மேம்பாட்டு வங்கி  சென்னை ஜூன் 7-ஆம் தேதியன்று உலக தேனீ தினத்தை சிறப்பாகக் கொண்டாடியது. இந்த நிகழ்ச்சியில் விவசாயம் மற்றும் உணவு உற்பத்தியில் தேனீக்களின் பங்களிப்பு குறித்து எடுத்துக் கூறப்பட்டது.
நபார்டு, பழங்குடி இன மக்களின் மேம்பாட்டுக்காக இயற்கையுடன இணைந்த சிறப்புத் திட்டங்களை தன்னார்வத் தொண்டு நிறுவனங்களின் ஒத்துழைப்புடன் செயல்படுத்தி வருகிறது. அந்தத் திட்டங்களில், விவசாய உற்பத்தியைப் பெருக்கவும், பழங்குடி மக்களின் வருவாயை அதிகரிக்கவும் தேனீ வளர்ப்பு ஒரு அங்கமாக இணைக்கப்பட்டுள்ளது. எனவே, நபார்டு ஏற்பாடு செய்த தேனீ தினக் கொண்டாட்ட நிகழ்ச்சியில் தமிழ்நாட்டின் பல்வேறு மாவட்டங்களிலும் பழங்குடியின மேம்பாட்டுத் திட்டத்தை செயல்படுத்தி வரும் தொண்டு நிறுவனங்களின் பிரதிநிதிகளும், அப்பகுதிகளில் தேனீ வளர்ப்பில் ஈடுபட்டிருக்கும் பழங்குடி இனத்தவர்களும் பங்கேற்று, தங்கள் அனுபவங்களைப் பகிர்ந்து கொண்டனர்.
நிகழ்ச்சியில் முக்கிய உரையாற்றிய சென்னை நபார்டு தலைமைப் பொது மேலாளர் திருமதி பத்மா ரகுநாதன் உலக தேனீ தினக் கொண்ட்டாட்டத்தின் முக்கியத்துவத்தையும், விவசாய உற்பத்தியில் தேனீக்கள் ஆற்றி வரும் அரிய பங்களிப்பினையும் எடுத்துக் கூறினார். “விவசாயத்தின் மூலமாகக் கிடைக்கும் வருவாயை அதிகரிப்பதுடன், உபரி வருவாய்க்கும் தேனீ வளர்ப்பு வழி செய்கிறது. நபார்டு, விரைவில் தேனீ வளர்ப்பு குறித்த புத்தகம் ஒன்றை தமிழில் வெளியிடுவதற்கு ஏற்பாடு செய்துள்ளது” என்றும் அவர் குறிப்பிட்டார்.
பாரதப் பிரதமரின் பொருளாதார ஆலோசனைக் குழுவின் உறுப்பினரான திரு.ராஜேஸ்வர ராவ், தேனீ வளர்ப்பினை ஊக்குவிக்க மத்திய அரசு எடுத்து வரும் முயற்சிகனள விவரித்தார். மேலும், நாட்டில் பருப்பு வகைகளுக்கு தட்டுப்பாடு ஏற்பட்ட சமயத்தில், பிரதமர் மோடி கலந்துகொண்ட ஒரு ஆய்வுக் கூட்டத்தில் தேனீ வளர்ப்பு மூலமாக பருப்பு வகைகளின் உற்பத்தியை எப்படி அதிகரிக்கலாம் என அவர் விவரித்ததை நினைவு கூர்ந்தார்.
தமிழ்நாடு விவசாயப் பல்கலைக் கழகம், திருநெல்வேலியின் பூச்சியியல் துறை தலைவர் டாக்டர் எம்.ஆர். ஸ்ரீனிவாசன் சிறப்புரையாற்றினார். அவர் தேனீக்கள் தேன் மட்டுமில்லாமல் ராயல் ஜெல்லி, தேனீ மெழுகு, தேனீ விஷம் என இன்னும் பல மருத்துவ குணம் கொண்ட பொருட்களையும் கொடுக்கின்றன. தேனீக்கள் நிகழ்த்தும் மகரந்தச் சேர்க்கையால் காய்கறி, பழவகைகள், எண்ணெய் வித்துக்கள், பருப்பு வகைகள் என அனைத்தும் கணிசமான அளவுக்கு உற்பத்தியில் அதிகரிக்கின்றன என்று குறிப்பிட்டார். அகில இந்திய அளவில் அதிக அளவில் தேன் உற்பத்தி செய்யும் மாநிலம் உத்தரப்பிரதேசம். அங்கே 2017-18 ஆண்டில் 17,200 டன் அளவுக்கு தேன் உற்பத்தி செய்யப்பட்டது. இரண்டாவது இடம் மேற்கு வங்காளம்  மூன்றாவது இடம் பஞ்சாப் .
தேசிய தேன் கழகத் தகவலின்படி இந்தியாவில் தேன் உற்பத்தி ஆண்டுதோறும் அதிகரித்து வருகிறது. 2006-07ஆம் ஆண்டில் 51,000 மெ. டன்னாக இருந்த தேன் உற்பத்தி 2018-19ல் 115,000 டன்னாக அதிகரித்துள்ளது. இந்தியர்கள் சராசரியாக ஆண்டுக்கு 20 கிராம் அளவுக்கே தேனை உட்கொள்கிறார்கள். இதற்கு இந்தியாவில் தேன் ஒரு உணவுப் பொருளாக இல்லாமல் ஒரு மருந்தாகவே கருதப்படுகிறது என்பதே காரணம். துருக்கி நாட்டில் மக்கள் சராசரியாக ஆண்டுக்கு 1.31 கி.கி. தேன் உட்கொள்கிறார்கள் என்றும் நிகழ்ச்சியில் தெரிவிக்கப்பட்டது.
நிகழ்ச்சிக்கு வந்திருந்தவர்களை நபார்டு பொது மேலாளர் டி ரமேஷ் வரவேற்றார்: துணைப் பொது மேலாளர் திரு பி கிரி நன்றி கூறினார்.
பிரதமர் அலுவலகம்
அசாம் மாநிலம் கோல்பராவில் எச்பிசிஎல் நிறுவனம் எல்பிஜி எரிவாயு நிரப்பும் ஆலையை நாட்டிற்கு அர்ப்பணித்ததற்காகப் பிரதமர் பாராட்டு தெரிவித்துள்ளார்
அசாமின் கோல்பராவில் எச்பிசிஎல் நிறுவனம் எல்பிஜி எரிவாயு நிரப்பும் ஆலையை நாட்டுக்கு அர்ப்பணித்ததற்காக பிரதமர் திரு நரேந்திர மோடி பாராட்டு தெரிவித்துள்ளார். இது அசாம், திரிபுரா மற்றும் மேகாலயாவில் உள்ள நுகர்வோருக்குப் பெரிதும் உதவும் என்று அவர் கூறியுள்ளார்.
மத்திய பெட்ரோலியம் மற்றும் இயற்கை எரிவாயு துறை இணையமைச்சரின் ட்விட்டர் பதிவுக்கு பதிலளித்து பிரதமர் கூறியிருப்பதாவது;
"இது அசாம், திரிபுரா மற்றும் மேகாலயாவில் உள்ள நுகர்வோருக்குப் பெரிதும் உதவும்."
சமூக நிதி மற்றும் அதிகாரமளித்தல் அமைச்சகம்
மூத்த குடிமக்களுக்கு உதவி உபகரணங்கள் வழங்குவதற்கான முகாமை மத்திய சமூக நீதி மற்றும் அதிகாரமளித்தல் அமைச்சர் டாக்டர் வீரேந்திர குமார் தொடங்கி வைக்கவுள்ளார்
இந்திய அரசின் சமூக நீதி மற்றும் அதிகாரமளித்தல் அமைச்சகத்தின் தேசிய மூத்த குடிமக்கள் திட்டத்தின் கீழ் மூத்த குடிமக்களுக்கு உதவி உபகரணங்கள் வழங்குவதற்கான முகாமை மத்திய சமூக நீதி மற்றும் அதிகாரமளித்தல் அமைச்சர் டாக்டர் வீரேந்திர குமார் தொடங்கி வைக்கவுள்ளார்.
மகாராஷ்டிராவில் உள்ள அகமது நகரில் 2022 பிப்ரவரி 28 அன்று காலை 11 மணிக்கு ஆலிம்கோ மற்றும் மாவட்ட நிர்வாகத்துடன் இணைந்து சமூக நீதி மற்றும் அதிகாரமளித்தல் துறையால் இந்த நிகழ்ச்சி நடத்தப்பட உள்ளது.
மத்திய சமூக நீதி மற்றும் அதிகாரமளித்தல் இணை அமைச்சர் திரு ராம்தாஸ் அத்வாலே, நாடாளுமன்ற உறுப்பினர் டாக்டர் சுஜய் விக்கே பட்டீல், உள்ளூர் பிரதிநிதிகள் மற்றும் மாவட்டத்தை சேர்ந்த மூத்த அதிகாரிகள் இந்நிகழ்ச்சியில் கலந்து கொள்வார்கள்.
கடந்த அக்டோபர் மற்றும் நவம்பர் மாதங்களில் ஆலிம்கோவால் நடத்தப்பட்ட முகாம்களில் 37401 பயனாளிகள் கண்டறியப்பட்டனர். ரூபாய் 37.59 கோடி மதிப்பிலான 320833 உதவி உபகரணங்கள் அகமதுநகர் மாவட்டத்தில் வழங்கப்பட உள்ளன. கொரோனா விதிமுறைகளைப் பின்பற்றி நிகழ்ச்சி நடைபெறும். கைத்தடி, கண்ணாடிகள், செவித்திறன் உபகரணங்கள், சக்கர நாற்காலிகள் உள்ளிட்ட பொருட்கள் மூத்த குடிமக்களுக்கு வழங்கப்படும்.
மேலும் விவரங்களுக்கு, இந்த ஆங்கிலச் செய்திக் குறிப்பைக் காணவும்: https://pib.gov.in/PressReleasePage.aspx?PRID=1801340
பிரதமர் அலுவலகம்
திரு அடல் பிஹாரி வாஜ்பாய் பிறந்த நாளை முன்னிட்டு பிரதமர் வாழ்த்து
(திரு. அடல் பிஹாரி வாஜ்பாய் பிறந்த நாளை முன்னிட்டு பிரதமர் திரு. நரேந்திர மோடி அவருக்கு வாழ்த்து தெரிவித்தார்.
“நமது மரியாதைக்குரிய அடல்ஜிக்கு அவர் பிறந்த நாளை முன்னிட்டு வாழ்த்துகள். அவரது அரிய மற்றும் தொலைநோக்கு கொண்ட தலைமை காரணமாக இந்தியா மேலும் முன்னெட்டிச் சென்றது. உலக அரங்கில் நமது பெருமையை மேலும் உயர்த்தியுள்ளது. அவரது நல் ஆரோக்கியத்திற்காக நான் வேண்டுகிறேன்” என்று பிரதமர் குறிப்பிட்டுள்ளார்.